तेस्रो मिल्स कप क्रिकेट : जोगबनीलाई हराउँदै विराटनगर सेमिफाइनलमा
प्रशान्त क्रिकेट क्लब जोगबनीलाई १ सय ३४ रनले पराजित गर्दै विराटनगरको एनबीएससी क्रिकेट क्लब तेस्रो संस्करणको मिल्स कप टी–२० क्रिकेट प्रतियोगिताको सेमिफाइनलमा पुगेको छ । 
विराटनगर — प्रशान्त क्रिकेट क्लब जोगबनीलाई १ सय ३४ रनले पराजित गर्दै विराटनगरको एनबीएससी क्रिकेट क्लब तेस्रो संस्करणको मिल्स कप टी–२० क्रिकेट प्रतियोगिताको सेमिफाइनलमा पुगेको छ । बिहीबार विराटनगर जुट मिलको खेल मैदानमा भएको पहिलो क्वाटरफाइनल खेलमा टस जितेर पहिला व्याटिङ गरेको विराटनगरले ८ विकेटको क्षतिमा २ सय ३ रनको चुनौति प्रस्तुत गर्दा अनुभव श्रीवास्तव र राहुल चौधरीले अर्धशतकीय इनिङ खेले । अनुभवले ४१ बलमा ६ छक्का र ६ चौका प्रहार गर्दै ६६ रन र राहुलले ३१ बलमा ५ छक्का र ६ चौका प्रहार गर्दै ६० रनको योगदान गरे । राहुल प्लेर अफ द म्याच घोषित भए । विराटनगरका लागि कुनल किशोरले २९ र रिसव रन्जनले २४ रनको योगदान गरे ।जोगबनीका आशिक राजाले ४ ओभरमा १९ रन खर्चेर ३ विकेट र उत्तम यादवले २ विकेट लिए । २ सय ३ रनको विशाल लक्ष्य पछ्याएको जोगवनी १३.३ ओभरमा अलआउट हुँदै ६९ रन सिमित बन्यो । जोगबनीका राजा बाबुले ९ बलमा २४ र उत्तम यादवले १७ रन जोड्नु बाहेक अन्य ब्याटरले दोहोरो अंक छुन सकेनन् ।जोगबनी सस्तोमा समेटिँदा विराटनगरका अदित्य झा र राहुलले कसिलो बलिङ गरे । अदित्यले ४ ओभरमा १३ रन खर्चेर ४ विकेट र राहुलले ४ ओभरमा १९ रन खर्चेर ४ विकेट लिए ।शुक्रबार पहिलो खेल वाइआरससी क्रिकेट क्लब विराटनगर र सुनसरी क्रिकेट क्बल तथा दोस्रो खेल दिल्ली र कटियार क्रिकेट क्लबबीच हुने खेल तालिका छ ।